FI Euroopan unionin virallinen lehti L 138/110

KOMISSION TÄYTÄNTÖÖNPANOPÄÄTÖS,

annettu 12 päivänä toukokuuta 2014,

Kiinan kansantasavallasta peräisin olevan puristekiven tuontia koskevan polkumyynnin vastaisen menettelyn päättämisestä

(2014/272/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009 (1), jäljempänä ’perusasetus’, ja erityisesti sen 9 artiklan 2 kohdan,

sekä katsoo seuraavaa:

A. MENETTELY

VIREILLEPANO

(1) Euroopan komissio, jäljempänä ’komissio’, pani kesäkuussa 2013 vireille Kiinan kansantasavallasta peräisin olevan puristekiven tuontia koskevan polkumyynnin vastaisen menettelyn ja julkaisi asiasta ilmoituksen Euroopan unionin virallisessa lehdessä (2).

(2) Tutkimus pantiin vireille, kun A.St.A Europe, jäljempänä ’valituksen tekijä’, oli esittänyt 14 päivänä toukokuuta 2013 valituksen sellaisten unionin tuottajien puolesta, joiden tuotanto muodostaa yli 25 prosenttia puristekiven kokonaistuotannosta unionissa.

(3) Valituksessa esitetty alustava näyttö kyseisen tuotteen polkumyynnistä ja siitä johtuvasta merkittävästä vahingosta katsottiin riittäväksi perusteeksi menettelyn aloittamiselle.

(4) Komissio ilmoitti menettelyn vireillepanosta valituksen tekijälle, muille tiedossa oleville unionin tuottajille, unionin tuottajien järjestölle, tiedossa oleville vientiä harjoittaville tuottajille Kiinan kansantasavallassa, jäljempänä ’Kiina’, Kiinan kansantasavallan edustajille, tiedossa oleville tuojille, puristekiven tuotannossa käytettävien raaka-aineiden ja välineiden tuottajille unionissa, tiedossa oleville käyttäjille, raaka-aineiden tuottajien järjestölle sekä käyttäjien ja kuluttajien järjestöille. Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi vireillepanoilmoituksessa asetetussa määräajassa.

(5) Valituksen tekijä, muut unionin tuottajat, vientiä harjoittavat tuottajat Kiinassa, tuojat ja käyttäjät ilmaisivat kantansa asiasta. Kaikkia niitä asianomaisia osapuolia kuultiin, jotka olivat sitä pyytäneet ja osoittaneet, että niiden kuulemiseen oli olemassa erityisiä syitä.

B. VALITUKSEN PERUUTTAMINEN JA MENETTELYN PÄÄTTÄMINEN

(6) Valituksen tekijä peruutti valituksensa 18 päivänä helmikuuta 2014 päivätyllä komissiolle osoitetulla kirjeellä.

(7) Perusasetuksen 9 artiklan 1 kohdan mukaisesti menettely voidaan päättää, jos valitus peruutetaan, paitsi jos päättäminen ei olisi unionin edun mukaista.

(8) Tutkimus ei ole tuonut esiin näkökohtia, jotka olisivat osoittaneet, että päättäminen olisi vastoin unionin etua. Näin ollen komissio katsoo, että tämä menettely olisi päätettävä. Asianomaisille osapuolille ilmoitettiin asiasta ja niille annettiin mahdollisuus esittää huomautuksensa. Huomautuksia ei kuitenkaan saatu.

(9) Tästä syystä komissio katsoo, että Kiinan kansantasavallasta peräisin olevan puristekiven tuontia koskeva polkumyynnin vastainen menettely olisi päätettävä.

(10) Tämä päätös on perusasetuksen 15 artiklan 1 kohdalla perustetun komitean lausunnon mukainen,

ON HYVÄKSYNYT TÄMÄN PÄÄTÖKSEN:

1 artikla

Päätetään polkumyyntimenettely, joka koskee Kiinan kansantasavallasta peräisin olevia laattoja ja muita tasapintaisia esineitä, harkkoja ja levyjä, jotka on valmistettu tekokivestä, jossa on sideaineena hartsi, tai yhteenpuristetusta kiven ja/tai lasin ja/tai peilin yhdistelmästä, jossa on sideaineena hartsi, ja jotka tällä hetkellä kuuluvat CN-koodeihin ex 6810 11 90, ex 6810 19 00, ex 6810 91 00, ex 6810 99 00, ex 7016 10 00, ex 7016 90 40, ex 7016 90 70 ja ex 7020 00 80.

2 artikla

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 12 päivänä toukokuuta 2014. Komission puolesta Puheenjohtaja José Manuel BARROSO

(1) EUVL L 343, 22.12.2009, s. 51.

(2) EUVL C 183, 28.6.2013, s. 21.